Maak julle etenstafel weer die hart van die huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak julle etenstafel weer die hart van die huis
Maak julle etenstafel weer die hart van die huis
Dinsdag | 13 Februarie | 2018
In die sestigerjare het feitlik alle gesinne daagliks drie of vier maaltye saam om 'n tafel geniet. Uiteraard was daardie tafel die hart van die huishouding. Vandag is dit in uitsonderlike gevalle 'n huishoudelike norm. Algaande het albei ouers uithuisig begin werk, veral met toenemende verstedeliking; hierdeur is die gesinstruktuur en -patrone ingrypend beïnvloed. Saam eet om 'n tafel het by die meeste Suid-Afrikaanse gesinne onder tamaai druk gekom, veral sedert die middel-sewentigerjare toe televisie-uitsendings hier begin het.
Druk, daaglikse verpligtinge, die lewenspas en die hedendaagse noodsaaklike euwel van 'n selfoon, maak dat familiekommunikasie by die deur uitvlieg en gesinsvervreemding maklik intree. Ouers kán hieroor 'n wilsbesluit neem. Indien jy jou gesin se geborgenheid en gevoel van behoort tot 'n gesin 'n turbo-inspuiting wil gee, is die gesinsetenstafel daardie familiegom. Besluit eenvoudig dat die kostelose terapie van saam eet van vandag af julle gesinskommunikasie sal herstel, en dóén dit. Jy sal nooit weet hoeveel potensiële latere terapie jy daardeur kan voorkom nie.
Indien onhaalbaar om alle etes saam aan tafel te geniet, vind dan 'n patroon of roetine wat julle pas. Probeer ten minste één daaglikse ete uit te sonder as 'n ononderhandelbare gesinsafspraak. Moenie daardie goue kans tot saamkuier benadeel of afjaag nie. Gee struktuur daaraan en veral … tyd. Verbied selfone aan tafel. Gee elke kind ruim tyd vir gesels, vra hulle uit. Dis belangrik dat elkeen genoegsame geselstyd geniet en ewe veel aandag as ander gesinslede ontvang, groot of klein. Laat hulle belangrik voel. Leer hulle om nie in die rede te val nie. Deel ondervindings, vrese en beplannings. Naas herstel van gesinsbande sal jy kan aandag gee aan die tafelmaniere wat vir jou huishouding werk. Mense wat alleen of op 'n drafstap eet, soos gereeld in huishoudings gebeur, voel later ongemaklik om voor ander te eet. Dit knel sosiale vaardighede voordat jy dit besef. Om nie eens te praat van die gesondheidsvoordele om rustig te kan eet en jou kos ordentlik fyn te kou nie.
Indien julle 'n tafelgebed voor en/of ná ete doen, is dit nog 'n klein skat in julle gesinsrituele wat onderling gebeurtwissel kan word. Dinge wat julle saam doen, loop later as bindteks deur kinders se jeugherinneringe.
En dis die punt: Gesinstydbesteding sáám, die belang en rangorde van die gesinslewe op julle daaglikse doenlysie. Daar is ook simboliek in om saam te eet. Sonder dat jou kinders dit agterkom, het jy die geleentheid om vir hulle baie lewensvaardighede rondom daardie borde kos aan te leer. Naas tafeletiket, saambid, hoflikheid, dissipline, gesprekvoering, sosialisering, mededeelsaamheid, konsiderasie, mekaar rááksien, veelsoortige beurtname, opruiming, taakverdeling en wat nog, is die hoofsaak dat jou kind weet daar is 'n daaglikse afspraak met hom/haar en met die gesin – eintlik iets heiligs. Die etenstafel word die gesinsgom en -pleister. Dit is voeding van die liggaam, maar veel meer die voeding van jou kinders se menswees, lewensbeskouing en geestesheil. Die beste van alles is dat hierdie "gesinsvermaak" gratis is. Al wat dit vra, is 'n wilsbesluit en beplanning. Smaaklike ete!
Huisgenoot. "Die gelukkigste kinders ter wêreld bly in Nederland en dís hoekom": https://www.netwerk24.com/huisgenoot/Nuus/die-gelukkigste-kinders-ter-wereld-bly-in-nederland-en-dis-hoekom-20171110
Kind en samenleving. "Het praatmomentje van de dag: samen aan tafel": https://kindensamenleving.wordpress.com/2010/03/11/het-praatmomentje-van-de-dag-samen-aan-tafel/